## Pravilnik o obliku, sadržaju i uporabi obrazaca platnog prometa

### NN 81/1996 (2.10.1996.), Pravilnik o obliku, sadržaju i uporabi obrazaca platnog prometa

# **ZAVOD ZA PLATNI PROMET**

Na temelju članka 38. točke 3. Zakona o platnom prometu u zemlji ("Narodne
novine", broj 27/93., 24/96. i 50/96), glavni direktor Zavoda za platni
promet propisuje

## **PRAVILNIK**

### **O OBLIKU, SADRŽAJU I UPORABI OBRAZACA PLATNOG PROMETA**

Članak 1.

Ovim Pravilnikom propisuje se oblik, sadržaj i uporaba obrazaca platnog
prometa.

Obrascima platnog prometa, prema ovom Pravilniku, smatraju se obrasci
na kojima se izdaju nalozi za obavljanje svih gotovinskih i bezgotovinskih
plaćanja u Republici Hrvatskoj.

I. VRSTE, OBLIK I OBILJEŽJA OBRAZACA PLATNOG PROMETA

Članak 2.

Obrasci za obavljanje platnog prometa jesu:

1) Obrasci za gotovinska plaćanja:

a) *za uplate:*

Opća uplatnica - obrazac br. 10

Opća uplatnica - obrazac br. 10-1

Posebna uplatnica - obrazac br. 11

b) *za isplate:*

Ček - obrazac br. 20

Uputnica - obrazac br. 25

Nalog za gotovinsku isplatu - obrazac br. 28;

2) Obrasci za bezgotovinska plaćanja:

Opći nalog za prijenos - obrazac br. 40

Poseban nalog za prijenos - obrazac br. 41

Nalog za obračun - obrazac br. 42

Nalog za naplatu - obrazac br. 43

Nalog za prijenos s računa - akreditiva - obrazac br. 44

Obračunski ček - obrazac br. 45

Akceptni nalog - obrazac br. 46

Zbrojni nalog za prijenos - obrazac br. 47

3) Interni obrasci Zavoda:

Interni nalog za prijenos - obrazac br. 50

Izvadak o promjenama i stanju na računu - obrazac br. 51

Teleks nalog;

4) Obrasci za obračun s poštama:

Prijava uplata - obrazac br. 60

Prijava isplata - obrazac br. 65;

5) Ostali obrasci platnog prometa:

Nalog za otvaranje akreditiva - obrazac br. 83

Akreditiv - obrazac br. 84.

Obrasci platnog prometa navedeni u stavku 1. ovog članka sastavni su
dio ovog Pravilnika, osim Teleks naloga.

Članak 3.

Obrasci za obavljanje platnog prometa pravokutnog su oblika, dimenzija
170 mm x 102 mm.

Iznimku čine Zbrojni nalog za prijenos - obrazac br. 47, čije su dimenzije
375 mm x 305 mm, Izvadak o promjenama i stanju na računu - obrazac br.
51, čije su dimenzije 355 mm x 102 mm, Akreditiv - obrazac br. 84, čije
su dimenzije 200 mm x 140 mm i Opća uplatnica - obrazac br. 10-1, čije
su dimenzije 220 mm x 102 mm.

Obrasci platnog prometa tiskaju se na samokopirnom papiru sa zaštitom.
Iznimku čini Opća uplatnica - obrazac br. 10-1 koja se tiska na papiru
sa zaštitom, a koji nije samokopirni.

Kod obrazaca platnog prometa broj 20, 28, 40, 42, 43, 44, 45, 46, 47
i 50 drugi primjerak, kod obrazaca broj 60 i 65 drugi i treći primjerak
i kod obrasca broj 41 treći primjerak je kopija, koja je na papiru bijele
boje bez zaštite.

Zbrojni nalog za prijenos može biti tiskan na sredstvima za automatsku
obradu podataka na posebnom papiru za štampač, pri čemu izgled, bitni elementi
i njihov raspored moraju biti istovjetni sa standardnim oblikom obrazaca.

Interni obrasci Zavoda za platni promet (u daljnjem tekstu Pravilnika:
Zavod) mogu biti nestandardiziranih dimenzija ako se izdaju na sredstvima
za automatsku obradu podataka.

Članak 4.

Kvaliteta papira na kojem se tiskaju obrasci platnog prometa mora omogućiti,
pri ručnom ili strojnom popunjavanju, čitak i vidljiv otisak na kopijama
te lako rukovanje sa svim primjercima obrazaca platnog prometa (razdvajanje,
arhiviranje, prijenos podataka na mikrofilm).

Trajnost i čitljivost otiska na svim kopijama mora biti osigurana najmanje
3 godine, pri standardnim smještajnim uvjetima.

Članak 5.

Grafičko-tehničkom izradom obrazaca platnog prometa mora se osigurati:

- istovremenost popunjavanja svih primjeraka određenog obrasca;

- popunjavanje obrazaca na sredstvima za automatsku obradu podataka;

- povezanost svih primjeraka određenog obrasca (gornjim ili lijevim
krajem obrasca);

- povezanost čekova (obr. br. 20 i 45) u čekovne knjižice sa 25 čekova,
s otisnutim serijskim brojevima na svakom čeku i na koricama čekovne knjižice,
te perforacija između talona i čeka;

- vizualno razlikovanje pojedinih obrazaca ili primjeraka u određenim
obrascima;

- neprenošenje potpisa nalogodavca na drugi primjerak obrasca broj 41
"Poseban nalog za prijenos" i na drugi primjerak obrasca broj 83 "Nalog
za otvaranje akreditiva".

Članak 6.

Primjerci obrazaca platnog prometa za bezgotovinska plaćanja koji se
odnose na sudionike platnog prometa čiji se račun zadužuje, tiskaju se
crvenim otiskom, a primjerci koji se odnose na sudionike platnog prometa
čiji se račun odobrava, tiskaju se crnim otiskom.

Obrasci platnog prometa za gotovinske uplate tiskaju se crnim otiskom,
a obrasci za gotovinske isplate crvenim otiskom.

Obrasci platnog prometa za obračun s poštama tiskaju se ovako: Prijava
uplata - crnim otiskom, a Prijava isplata - crvenim otiskom.

Članak 7.

Obrasci platnog prometa tiskaju se na papiru određene boje, i to:

- obrasci broj 10, 10-1, 11, 28, 40, 41, 47, 51, 60, 65, 83 i 84 na
papiru bijele boje;

- obrazac broj 25 na papiru bijele boje koji ima osnovu žute boje;

- obrazac broj 42 na papiru svijetlozelene boje;

- obrazac broj 43 na papiru svijetlocrvene boje;

- obrazac broj 44 na papiru svijetloplave boje;

- obrazac broj 50 na papiru svijetložute boje;

- obrazac broj 20 na papiru bijele boje sa svijetlozelenom osnovom;

- obrazac broj 45 na papiru bijele boje sa svijetloplavom osnovom;

- obrazac broj 46 na papiru bijele boje sa svijetlocrvenom osnovom;

- obrasci broj 42, 43, 44, 50, 20, 45 i 46 imaju još i kopiju na papiru
bijele boje.

Članak 8.

Obrasci platnog prometa za gotovinska plaćanja broj 10, 11, 20, 25 i
28 te obrasci broj 45, 46 i 51 imaju na prvom primjerku otisnutu rozetu
sa slovima "ZAP" .

Na obrascu 10-1 rozeta sa slovima "ZAP" otiskuje se na izvještaju za
arhiv.

Članak 9.

Obrasci Ček, Obračunski ček i Akceptni nalog obilježavaju se sedmeroznamenkastim
serijskim brojem čija je prva brojka "1".

Serije brojeva označavaju se velikim tiskanim slovima po abecednom redu
(A, B, C,...).

II. SADRŽAJ I UPORABA OBRAZACA

**Opća uplatnica -** *obrazac br. 10*

Članak 10.

Opća se uplatnica uporabljuje kao gotovinski nalog platnog prometa kad
sudionik platnog prometa uplaćuje dnevni utržak u korist svog računa, te
kad građani i građanske pravne osobe plaćaju obveze imaocima računa u Zavodu.

Opća se uplatnica uporabljuje i kao bezgotovinski nalog platnog prometa
pri obračunu bariranih čekova i kad pravna osoba obračunava gotovinske
isplate u skladu s propisom kojim se uređuju utvrđivanje blagajničkog maksimuma
i plaćanje gotovinom.

Članak 11.

Opća uplatnica sadrži:

 1) broj pošte

 2) naziv i adresu uplatitelja

 3) svrhu doznake

 4) oznaku načina izvršenja

 5) šifru

 6) iznos

 7) naziv i sjedište primatelja sredstava

 8) broj računa primatelja sredstava

 9) poziv na broj (odobrenje)

10) podatke o primitku novca (naplaćena naknada, broj dnevnika, pečat
i potpis)

11) mjesto i datum uplate.

Članak 12.

Opća uplatnica sastoji se od dvaju primjeraka: priznanice i izvještaja
za arhiv.

Priznanica se vraća uplatitelju kao dokaz o uplati.

Izvještaj za arhiv ostaje u Zavodu kao dokument na temelju kojega je
odobrena uplata na navedeni račun.

**Opća uplatnica -** *obrazac br. 10-1*

Članak 13.

Opća uplatnica - obrazac br. 10-1 - uporabljuje se kao gotovinski nalog
platnog prometa za iste namjene kao i Opća uplatnica - obrazac br. 10,
a uplatitelju se dostavlja popunjena sa svim propisanim elementima.

Članak 14.

Opća uplatnica - obrazac br. 10-1 - sastoji se od dvaju dijelova: izvještaja
za arhiv i priznanice, koji su spojeni perforacijom.

Izvještaj za arhiv ima iste dimenzije, oblik i sadržaj kao i Opća uplatnica
- obrazac br. 10.

Priznanica sadrži: iznos, broj računa primatelja sredstava, poziv na
broj (odobrenje) te potvrdu o primitku novca (datum, pečat i potpis).

Izvještaj za arhiv ostaje u Zavodu kao dokument na temelju kojega je
odobrena uplata na navedeni račun.

Priznanica se vraća uplatitelju kao dokaz o uplati.

**Posebna uplatnica -** *obrazac br. 11*

Članak 15.

Posebna se uplatnica uporabljuje kao gotovinski nalog platnog prometa
za iste namjene kao i Opća uplatnica.

Članak 16.

Posebna uplatnica ima isti sadržaj kao i Opća uplatnica.

Članak 17.

Posebna uplatnica sastoji se od triju primjeraka: priznanice, izvještaja
nadležnom organu i izvještaja za arhiv.

Priznanica se vraća uplatitelju kao dokaz o uplati.

Izvještaj nadležnom organu, koji je nakon uplate ovjerila ovlaštena
organizacija za obavljanje platnog prometa, vraća se uplatitelju osim ako
propisom nije drugačije određeno.

Izvještaj za arhiv ostaje u Zavodu kao dokument na temelju kojega je
odobrena uplata na navedeni način.

**Ček** - *obrazac br. 20*

Članak 18.

Ček izdaje sudionik platnog prometa - trasant kad na teret svog računa
nalaže isplatu određenog iznosa (isplata plaća, podizanje gotovine i dr.)
navedenoj osobi ili donositelju.

Sudionici platnog prometa mogu se koristiti Čekom i za bezgotovinska
plaćanja, pri čemu se Ček mora precrtati dvjema usporednim crtama (barirani
ček).

Ako se Ček uporabljuje za bezgotovinska plaćanja, imalac Čeka podnosi
Ček na naplatu jedinici Zavoda u kojoj se vodi njegov račun ili jedinici
Zavoda u kojoj se vodi račun dužnika, zajedno s popunjenom Općom uplatnicom
(obrazac br. 10), koja mora biti precrtana dvjema usporednim crtama, i
popisom bariranih čekova koje podnosi na naplatu.

Članak 19.

Ček sadrži:

 1) naziv i sjedište jedinice Zavoda

 2) serijski broj Čeka

 3) mjesto i datum izdavanja Čeka

 4) naziv i sjedište trasanta

 5) broj računa trasanta

 6) oznaku načina izvršenja

 7) poziv na broj (zaduženje)

 8) svrhu isplate

 9) šifru

10) iznos

11) naredbu trasanta da se navedeni iznos isplati

12) naziv ili ime remitenta odnosno oznaku da se isplata izvrši donositelju

13) pečat i potpis izdavatelja

14) broj dnevnika, pečat i potpis

15) potpis primatelja gotovine.

Elementi dijela Čeka (talona) koji ostaju u čekovnoj knjižici trasanta
jesu: datum izdavanja, iznos, svrha isplate i naziv ili ime remitenta.

Članak 20.

Ček se tiska u jednom primjerku i kopiji.

Ček ostaje u Zavodu kao dokument o isplati s računa trasanta.

Kopija ostaje kod trasanta.

**Uputnica** - *obrazac br. 25*

Članak 21.

Uputnica se uporabljuje kao gotovinski nalog platnog prometa kad sudionik
platnog prometa na teret svog računa vrši isplatu određenoj osobi.

Članak 22.

Uputnica sadrži:

1) naziv i sjedište jedinice Zavoda u kojoj se vodi račun nalogodavca

2) naziv i sjedište nalogodavca

3) broj računa nalogodavca

4) oznaku načina izvršenja

5) poziv na broj (zaduženje)

6) mjesec na koji se odnosi isplata

7) razlog isplate

8) šifru

9) iznos

10) ime primatelja sredstava

11) isplatne uvjete

12) podatke o isplati (broj dolaska i broj dnevnika)

13) potpis primatelja

14) oznaku likvidature

15) mjesto i datum isplate.

Članak 23.

Uputnica se sastoji od dvaju primjeraka: izvještaja za arhiv i izvještaja
primatelju.

Izvještaj za arhiv ostaje u Zavodu kao dokument o isplati.

Izvještaj primatelju uručuje se primatelju sredstava pri isplati.

**Nalog za gotovinsku isplatu** - *obrazac br. 28*

Članak 24.

Nalog za gotovinsku isplatu uporabljuje se pri isplati gotovine na osnovi
doznaka građanima, sudskih rješenja građanima, obveznica, pri isplati mirovina
neposredno preko pošte i sl.

Članak 25.

Nalog za gotovinsku isplatu sadrži:

1) naziv i sjedište jedinice Zavoda

2) broj pošte

3) naziv i sjedište nalogodavca

4) broj računa nalogodavca

5) oznaku načina izvršenja

6) poziv na broj (zaduženje)

7) svrhu isplate

8) šifru

9) iznos

10) ime primatelja sredstava

11) pečat i potpis nalogodavca

12) potpis primatelja

13) broj dnevnika

14) mjesto i datum isplate.

Članak 26.

Nalog za gotovinsku isplatu tiska se u jednom primjerku i kopiji.

Nalog za gotovinsku isplatu primatelj potpisuje na određenomu mjestu.
Taj primjerak ostaje u Zavodu kao dokument o isplati s računa nalogodavca.

Kopija ostaje kod nalogodavca.

**Opći nalog za prijenos** - *obrazac br. 40*

Članak 27.

Opći nalog za prijenos uporabljuje se kad sudionik platnog prometa -
nalogodavac nalaže Zavodu da na teret njegova računa prenese sredstva na
račun drugog sudionika. Taj se nalog uporabljuje za sva plaćanja kad inicijativu
za plaćanje daje dužnik.

Članak 28.

Opći nalog za prijenos sadrži:

 1) naziv i sjedište jedinice Zavoda

 2) naziv i sjedište nalogodavca

 3) broj računa nalogodavca

 4) oznaku načina izvršenja

 5) poziv na broj (zaduženje)

 6) svrhu doznake

 7) šifru

 8) iznos

 9) naziv i sjedište primatelja sredstava

10) broj računa primatelja sredstava

11) poziv na broj (odobrenje)

12) pečat i potpis nalogodavca

13) mjesto i datum.

Članak 29.

Opći nalog za prijenos sastoji se od općeg naloga za prijenos i kopije.

Opći nalog za prijenos ostaje u Zavodu kao dokument o zaduženju računa
dužnika odnosno odobrenju računa vjerovnika.

Kopija ostaje kod nalogodavca.

**Poseban nalog za prijenos** - *obrazac br. 41*

Članak 30.

Poseban nalog za prijenos uporabljuje se za iste namjene kao i Opći
nalog za prijenos kad je nalogodavcu potreban jedan primjerak naloga radi
dokaza da je nalog predan na izvršenje.

Članak 31.

Poseban nalog za prijenos ima isti sadržaj kao i Opći nalog za prijenos.

Članak 32.

Poseban nalog za prijenos sastoji se od triju primjeraka: posebnog naloga
za prijenos, potvrde primitka i kopije.

Poseban nalog za prijenos ostaje u Zavodu kao dokument o zaduženju računa
dužnika i odobrenju računa vjerovnika.

Potvrda primitka koju je ovjerio Zavod, vraća se podnositelju naloga
i služi kao dokaz da je nalog predan na izvršenje osim ako propisom nije
drugačije određeno. Na potvrdi primitka tiskan je tekst: "Napomena: Nalogodavac
može ovaj nalog povući prije izvršenja".

Kopija ostaje kod nalogodavca.

**Nalog za obračun -** *obrazac br. 42*

Članak 33.

Nalog za obračun uporabljuje se kad treba izvršiti knjiženje u korist
i na teret istog računa u Zavodu na osnovi plaćanja izvršenih prijenosom
vrijednosnih papira, plaćanja međusobnih obveza izvršenih prijebojem te
na osnovi drugih plaćanja propisanih zakonom ili propisom donesenim na
temelju zakona.

Članak 34.

Nalog za obračun sadrži:

 1) naziv i sjedište jedinice Zavoda

 2) naziv i sjedište dužnika

 3) broj računa dužnika

 4) oznaku načina izvršenja

 5) poziv na broj (zaduženje)

 6) svrhu obračuna

 7) šifru

 8) iznos

 9) naziv i sjedište vjerovnika

10) broj računa vjerovnika

11) poziv na broj (odobrenje)

12) pečat i potpis nalogodavca

13) mjesto i datum.

Članak 35.

Nalog za obračun sastoji se od dvaju primjeraka: naloga za obračun i
kopije.

Nalog za obračun ostaje u Zavodu kao dokument o izvršenom zaduženju
i odobrenju određenog računa.

Kopija ostaje kod nalogodavca.

**Nalog za naplatu -** *obrazac br. 43*

Članak 36.

Nalog za naplatu uporabljuje se kad vjerovnik nalaže Zavodu da na teret
računa dužnika prenese sredstva u korist računa vjerovnika na osnovi naplate
vrijednosnih papira i drugim osnovama utvrđenim zakonom ili propisima donesenim
na temelju zakona.

Članak 37.

Nalog za naplatu sadrži:

 1) naziv i sjedište jedinice Zavoda

 2) naziv i sjedište dužnika

 3) broj računa dužnika

 4) oznaku načina izvršenja

 5) poziv na broj (zaduženje)

 6) svrhu naplate

 7) šifru

 8) iznos

 9) naziv i sjedište vjerovnika

10) broj računa vjerovnika

11) poziv na broj (odobrenje)

12) pečat i potpis nalogodavca

13) mjesto i datum.

Članak 38.

Nalog za naplatu tiska se u jednom primjerku i kopiji.

Nalog za naplatu ostaje u Zavodu kao dokument o zaduženju računa dužnika
i odobrenju računa vjerovnika.

Kopija ostaje kod nalogodavca.

**Nalog za prijenos s računa - akreditiva
-** *obrazac br. 44*

Članak 39.

Nalog za prijenos s računa - akreditiva uporabljuje se kad korisnik
akreditiva plaća na teret svog računa - otvorenog akreditiva u korist računa
drugog sudionika platnog prometa.

Članak 40.

Nalog za prijenos s računa - akreditiva sadrži:

 1) naziv i sjedište jedinice Zavoda

 2) naziv i sjedište dužnika

 3) broj računa dužnika

 4) oznaku načina izvršenja

 5) poziv na broj (zaduženje)

 6) svrhu doznake

 7) šifru

 8) iznos

 9) naziv i sjedište primatelja

10) broj računa primatelja

11) poziv na broj (odobrenje)

12) pečat i potpis nalogodavca

13) mjesto i datum.

Članak 41.

Nalog za prijenos s računa - akreditiva tiska se u jednom primjerku
i kopiji.

Nalog za prijenos s računa - akreditiva ostaje u Zavodu kao dokument
o zaduženju računa dužnika i odobrenju računa vjerovnika.

Kopija ostaje kod nalogodavca.

**Obračunski ček** - *obrazac br. 45*

Članak 42.

Obračunski ček uporabljuje se za osiguranje plaćanja odnosno za plaćanje.

Vjerovnik podnosi ček na naplatu zajedno s popisom čekova jedinici Zavoda
u kojoj se vodi račun dužnika.

Članak 43.

Obračunski ček sadrži:

 1) naziv i sjedište jedinice Zavoda

 2) serijski broj Obračunskog čeka

 3) mjesto i dan izdavanja čeka

 4) naziv i sjedište trasanta

 5) broj računa trasanta

 6) oznaku načina izvršenja

 7) poziv na broj (zaduženje)

 8) svrhu plaćanja

 9) šifru

10) iznos

11) naziv i sjedište remitenta

12) broj računa remitenta

13) poziv na broj (odobrenje)

14) pečat i potpis podnositelja čeka - remitenta

15) pečat i potpis izdavatelja čeka - trasanta.

Elementi dijela Obračunskog čeka (talon) koji ostaje u čekovnoj knjižici
trasanta jesu: datum izdavanja, iznos, svrha plaćanja i naziv remitenta.

Članak 44.

Obračunski ček tiska se u jednom primjerku i kopiji.

Obračunski ček ostaje u Zavodu kao dokument o zaduženju računa trasanta
i odobrenju računa remitenta.

Kopija ostaje kod nalogodavca.

**Akceptni nalog** - *obrazac br. 46*

Članak 45.

Akceptni nalog uporabljuje se za osiguranje plaćanja, odnosno za plaćanje
u roku dospijeća u skladu sa zakonom.

Akceptni nalog izdaje dužnik i upisuje, osim ostalih elemenata, datum
i mjesto izdavanja naloga i datum njegova dospijeća, te ga potpisuje, ovjerava
i uručuje vjerovniku.

Primljeni Akceptni nalog vjerovnik potpisuje, ovjerava i podnosi na
naplatu jedinici Zavoda u kojoj se vodi račun dužnika, neposredno ili preko
pošte, najkasnije na dan dospijeća.

Članak 46.

Akceptni nalog sadrži:

 1) naziv i sjedište jedinice Zavoda

 2) serijski broj Akceptnog naloga

 3) mjesto i datum izdavanja naloga

 4) datum dospijeća

 5) naziv i sjedište dužnika

 6) broj računa dužnika

 7) oznaku načina izvršenja

 8) poziv na broj (zaduženje)

 9) svrhu plaćanja

10) šifru

11) iznos

12) naziv i sjedište primatelja

13) broj računa primatelja

14) poziv na broj (odobrenje)

15) potpis i pečat dužnika - akceptanta

16) potpis i pečat podnositelja naloga - vjerovnika

17) datum i sat primitka naloga u jedinici Zavoda.

Članak 47.

Akceptni nalog tiska se u jednom primjerku i kopiji.

Akceptni nalog ostaje u Zavodu kao dokument o zaduženju računa dužnika
odnosno odobrenju računa vjerovnika.

Kopija ostaje kod vjerovnika.

**Zbrojni nalog za prijenos** - *obrazac br. 47*

Članak 48.

Zbrojni nalog za prijenos uporabljuje se kad sudionik platnog prometa
- nalogodavac nalaže Zavodu da na teret njegova računa prenese sredstva
na račune više sudionika. Taj se nalog uporabljuje za sva plaćanja kad
inicijativu za plaćanje daje dužnik. Nalog može imati više stranica, a
tada se svaka stranica mora označiti rednim brojem.

Svaki popunjeni vodoravni red u Zbrojnom nalogu za prijenos, označen
rednim brojem prema slijedu brojeva, smatra se Posebnim nalogom za prijenos.

Sudionik platnog prometa podnosi Zavodu posebno Zbrojni nalog za prijenos
za plaćanja sudionicima platnog prometa čiji se računi vode u drugim jedinicama
Zavoda, a posebno Zbrojni nalog za plaćanja sudionicima čiji se računi
vode u istoj jedinici Zavoda.

Članak 49.

Zbrojni nalog za prijenos sadrži:

 1) naziv i sjedište jedinice Zavoda

 2) naziv i sjedište nalogodavca

 3) broj računa nalogodavca

 4) redni broj naloga

 5) naziv i sjedište primatelja sredstava

 6) svrhu doznake

 7) oznaku načina izvršenja

 8) šifru

 9) iznos

10) broj računa primatelja sredstava

11) poziv na broj (zaduženje)

12) poziv na broj (odobrenje)

13) ukupan iznos

14) ukupan iznos po Zbrojnom nalogu

15) ukupan broj naloga

16) ukupan broj naloga po Zbrojnom nalogu

17) pečat i potpis nalogodavca

18) mjesto i datum.

Članak 50.

Zbrojni nalog za prijenos podnosi se Zavodu u dva primjerka: zbrojni
nalog za prijenos i kopija.

Zbrojni nalog za prijenos ostaje u Zavodu kao dokument o zaduženju računa
nalogodavca odnosno o odobrenju računa primatelja sredstava.

Kopija se vraća nalogodavcu.

Uz Zbrojni nalog za prijenos nalogodavac može podnijeti magnetnog nosioca
podataka, koji mora sadržavati sve elemente pojedinačnih naloga iz Zbrojnog
naloga za prijenos.

Nalogodavac podnosi magnetnog nosioca podataka iz stavka 4. ovog članka
prema standardima što ih primjenjuje Zavod u obradi i prijenosu podataka.

Standarde iz stavka 5. ovog članka Zavod mora dostaviti zainteresiranim
sudionicima platnog prometa.

**Interni nalog za prijenos -** *obrazac br. 50*

Članak 51.

Interni nalog za prijenos uporabljuje se kad Zavod zadužuje račun sudionika
platnog prometa u skladu sa zakonom, drugim propisima i uputama Zavoda.

Članak 52.

Interni nalog za prijenos sadrži:

 1) naziv i sjedište jedinice Zavoda koja je nalog izdala

 2) naziv i sjedište sudionika platnog prometa na teret čijeg se računa
nalog izvršava

 3) broj računa na teret kojega se nalog izvršava

 4) oznaku načina izvršenja

 5) poziv na broj (zaduženje)

 6) svrhu doznake

 7) šifru

 8) iznos

 9) naziv i sjedište sudionika platnog prometa u korist čijeg se računa
nalog izvršava

10) broj računa u korist kojega se nalog izvršava

11) poziv na broj (odobrenje)

12) pečat i potpis nalogodavca

13) mjesto i datum.

Članak 53.

Interni nalog za prijenos tiska se u jednom primjerku i kopiji.

Interni nalog za prijenos ostaje u Zavodu kao dokument o zaduženju određenog
računa odnosno o odobrenju drugog računa.

**Izvadak o promjenama i stanju na računu**-*obrazac br. 51*

Članak 54.

Izvadak o promjenama i stanju na računu izdaje jedinica Zavoda u kojoj
se vodi račun sudionika platnog prometa.

U Izvatku o promjenama i stanju na računu sadržani su podaci za pojedinačno
izvršene naloge platnog prometa zaduženja i odobrenja, sa svim elementima
iz originalnih naloga, te podaci o ukupnim dnevnim promjenama, prethodnom
i novom stanju sredstava na računu za koji se izvadak izdaje.

Članak 55.

Izvadak o promjenama i stanju na računu sadrži:

 1) naziv i sjedište jedinice Zavoda

 2) naziv i sjedište sudionika platnog prometa za kojeg se Izvadak izdaje

 3) broj računa sudionika platnog prometa za kojeg se Izvadak izdaje

 4) redni broj Izvatka

 5) broj pretinca

 6) datum izdavanja Izvatka

 7) redni broj naloga

 8) naziv, sjedište i broj računa dužnika-primatelja sredstava

 9) svrhu doznake

10) datum izvršenja naloga u jedinici Zavoda inicijative

11) podatak za reklamaciju

12) poziv na broj (zaduženje)

13) poziv na broj (odobrenje)

14) iznos - duguje

15) iznos - potražuje

16) ukupni dnevni promet - duguje

17) ukupni dnevni promet - potražuje

18) prethodno stanje sredstava na računu

19) novo stanje sredstava na računu

20) broj naloga

21) broj stranice

22) tekst upozorenja "Reklamacije se dostavljaju Zavodu u roku 8 dana."

Na svakoj stranici izvatka tiska se najviše 8 naloga, a za svaki nalog
podaci se tiskaju u dva reda.

Na posljednjoj stranici iskazuju se podaci: ukupni dnevni promet - dugovni
i potražni, prethodno stanje i novo stanje sredstava na računu.

Članak 56.

Izvadak o promjenama i stanju na računu Zavod izdaje u jednom primjerku
i dostavlja ga sudioniku platnog prometa.

**Teleks nalog**

Članak 57.

Teleks nalog je interni obrazac platnog prometa. Izdaje ga jedinica
Zavoda kad prenosi podatke s naloga platnog prometa teleksom.

Članak 58.

Teleks nalog sadrži ove elemente:

 1) naziv i sjedište dužnika

 2) broj računa dužnika

 3) poziv na broj (zaduženje)

 4) svrhu doznake

 5) šifru

 6) iznos

 7) naziv i sjedište primatelja sredstava

 8) broj računa primatelja sredstava

 9) poziv na broj (odobrenje)

10) datum izvršenja Teleks naloga s računa dužnika.

Članak 59.

Teleks nalog se izrađuje u tri primjerka, i to:

- jedan primjerak ostaje u jedinici Zavoda inicijative,

- dva se primjerka reproduciraju na teleksu u jedinici Zavoda izvršenja.
Jedinica Zavoda izvršenja jedan primjerak dostavlja primatelju sredstava
odnosno imaocu računa koji je zadužen.

**Prijava uplata** *- obrazac br. 60*

Članak 60.

Prijava uplata uporabljuje se za obračun gotovine što ju je pošta ili
jedinica Zavoda primila od građana na osnovi poštanskih uplatnica, štednih
uloga, novca od prodaje stranih sredstava plaćanja na osnovi zaključenih
ugovora o mjenjačkim poslovima ili drugih uplata. Taj se obrazac uporabljuje
u poštama i jedinicama Zavoda.

Članak 61.

Prijava uplata sadrži:

 1) broj pošte odnosno jedinice Zavoda

 2) naziv pošte odnosno jedinice Zavoda

 3) oznaku načina izvršenja

 4) šifru

 5) iznos

 6) naziv računa primatelja sredstava

 7) broj računa u korist kojega se uplaćuje

 8) poziv na broj (odobrenje)

 9) vrstu uplata

10) broj uplata

11) redni broj prijave

12) pečat i potpis izdavatelja

13) broj dnevnika

14) mjesto i datum.

Članak 62.

Prijava uplata sastoji se od triju primjeraka, i to: prijave uplata
- izvještaja za arhiv i dviju kopija.

Prijava uplata - izvještaj za arhiv ostaje u Zavodu kao dokument o odobrenju
uplaćenog iznosa naznačenom računu odnosno o izvršenom obračunu.

Prvu kopiju jedinica Zavoda odnosno pošta koja je primila uplatu, zajedno
s pojedinačnim uplatnim dokumentima na osnovi kojih je uplata primljena,
dostavlja primatelju sredstava.

Druga kopija ostaje kod nalogodavca.

**Prijava isplata** - *Obrazac br. 65*

Članak 63.

Prijava isplata uporabljuje se za obračun isplaćene gotovine što ju
je pošta ili jedinica Zavoda isplatila na osnovi poštanskih uputnica, štednih
naloga građana, međunarodnih poštanskih uputnica, čekova tekućih računa
građana i otkupa stranih sredstava plaćanja na osnovi zaključenih ugovora
o mjenačkim poslovima.

Taj se obrazac uporabljuje i kad banka odnosno štedionica preko svog
računa obračunava uplate građana i građanskih pravnih osoba u korist računa
sudionika platnog prometa koji se vode u Zavodu.

Članak 64.

Prijava isplata sadrži:

 1) broj pošte odnosno jedinice Zavoda odnosno banke odnosno štedionice

 2) naziv pošte odnosno jedinice Zavoda odnosno banke odnosno štedionice

 3) naziv računa na teret kojega se isplaćuje

 4) broj računa na teret kojega se isplaćuje

 5) oznaku načina izvršenja

 6) poziv na broj (zaduženje)

 7) šifru

 8) iznos

 9) vrstu isplata

10) broj isplata

11) redni broj prijave

12) broj dnevnika

13) pečat i potpis pošte odnosno jedinice Zavoda odnosno banke odnosno
štedionice

14) mjesto i datum.

Članak 65.

Prijava isplata sastoji se od triju primjeraka: prijave isplata - izvještaja
za arhiv i dviju kopija.

Prijava isplata-izvještaj za arhiv ostaje u Zavodu kao dokument o zaduženju
označenog računa odnosno o izvršenom obračunu.

Prvu kopiju jedinica Zavoda odnosno pošta koja je izvršila isplatu,
zajedno s pojedinačnim isplatnim dokumentima na osnovi kojih je isplata
izvršena, dostavlja sudioniku platnog prometa čiji je račun zadužen.

Prva se kopija, kad se banka odnosno štedionica tim obrascem koristi
za obračun uplata preko svog računa, dostavlja zajedno s ostalim primjercima,
jedinici Zavoda u kojoj se vodi račun banke odnosno štedionice.

Druga kopija ostaje kod nalogodavca.

**Nalog za otvaranje akreditiva** *- obrazac br. 83*

Članak 66.

Nalog za otvaranje akreditiva je nalog sudionika platnog prometa da
se na teret njegova računa otvori akreditiv određenoj pravnoj ili fizičkoj
osobi.

Članak 67.

Nalog za otvaranje akreditiva sadrži ove elemente:

 1) naziv i sjedište jedinice Zavoda u kojoj se vodi račun nalogodavca

 2) naziv, sjedište i broj računa nalogodavca

 3) vrstu akreditiva

 4) naziv i mjesto korisnika akreditiva

 5) broj računa korisnika akreditiva ako korisnik akreditiva ima račun

 6) iznos

 7) dokad vrijedi akreditiv

 8) uvjete prijevremenog zatvaranja akreditiva

 9) uvjete korištenja

10) oznaku kontrole

11) mjesto i datum

12) pečat i potpis nalogodavca - na prvom primjerku

13) pečat i potpis jedinice Zavoda - na drugom primjerku.

Članak 68.

Nalog za otvaranje akreditiva sastoji se od dvaju primjeraka: naloga
za otvaranje akreditiva i izvještaja o otvaranju akreditiva.

Nalog za otvaranje akreditiva ostaje u jedinici Zavoda inicijative kao
dokument na osnovi kojeg je otvoren akreditiv.

Izvještaj o otvaranju akreditiva dostavlja se nalogodavcu po akreditivu.

**Akreditiv** - *obrazac br. 84*

Članak 69.

Akreditiv je nalog kojim Zavod, na zahtjev sudionika platnog prometa,
daje na raspolaganje novčana sredstva određenoj pravnoj ili fizičkoj osobi.

Članak 70.

Akreditiv sadrži:

 1) naziv i sjedište jedinice Zavoda u kojoj se vodi račun nalogodavca

 2) naziv i sjedište jedinice Zavoda u kojoj se vodi račun korisnika
akreditiva

 3) broj akreditiva

 4) naziv, mjesto i broj računa nalogodavca

 5) naziv, mjesto i broj računa korisnika akreditiva

 6) vrstu akreditiva

 7) iznos

 8) dokad vrijedi akreditiv

 9) uvjete prijevremenog zatvaranja akreditiva

10) uvjete korištenja akreditiva

11) oznaku kontrole

12) mjesto i datum

13) pečat i potpis jedinice Zavoda.

Članak 71.

Akreditiv se sastoji od triju primjeraka: izvještaja Zavodu, izvještaja
korisniku i primjerka za evidenciju.

Primjerci "izvještaj Zavodu" i "izvještaj korisniku" dostavljaju se
jedinici Zavoda u kojoj se akreditiv koristi.

Primjerak "za evidenciju" ostaje u jedinici Zavoda koja je akreditiv
otvorila.

Članak 72.

Sudionici platnog prometa podnose naloge platnog prometa Zavodu za izvršenje
s ovim primjercima obrazaca:

1) Opća uplatnica - obrazac broj 10

- priznanica

- izvještaj za arhiv.

2) Opća uplatnica - obrazac broj 10-1

- izvještaj za arhiv s priznanicom.

3) Posebna uplatnica - obrazac broj 11

- priznanica

- izvještaj nadležnom organu

- izvještaj za arhiv.

4) Ček - obrazac broj 20

- ček.

5) Uputnica - obrazac broj 25

- izvještaj za arhiv

- izvještaj primatelju.

6) Nalog za gotovinsku isplatu - obrazac broj 28

- nalog za gotovinsku isplatu.

7) Opći nalog za prijenos - obrazac broj 40

- opći nalog za prijenos.

8) Poseban nalog za prijenos - obrazac broj 41

- poseban nalog za prijenos

- potvrda primitka.

9) Nalog za obračun - obrazac broj 42

- nalog za obračun.

10) Nalog za naplatu - obrazac broj 43

- nalog za naplatu.

11) Nalog za prijenos s računa - akreditiva - obrazac broj 44

- nalog za prijenos s računa - akreditiva.

12) Obračunski ček - obrazac broj 45

- obračunski ček.

13) Akceptni nalog - obrazac broj 46

- akceptni nalog.

14) Zbrojni nalog za prijenos - obrazac broj 47

- zbrojni nalog za prijenos.

15) Prijava uplata - obrazac broj 60

- izvještaj za arhiv.

16) Prijava isplata - obrazac broj 65

- izvještaj za arhiv.

Primjerci obrazaca broj 10, 10-1 i 11 - "priznanica" i obrasca broj
25 - "izvještaj primatelju" uručuju se uplatitelju pri plaćanju odnosno
primatelju novca pri isplati. Primjerak obrasca 11 - "izvještaj nadležnom
organu" i primjerak obrasca 41 - "potvrda primitka" uručuju se uplatitelju
pri plaćanju odnosno podnositelju naloga kao dokaz da je nalog predan na
izvršenje osim ako propisom nije drugačije određeno.

Ostali primjerci naloga platnog prometa ostaju u jedinici Zavoda koja
je nalog primila kao dokumenti o zaduženju i odobrenju određenog računa.

III. POPUNA OBRAZACA PLATNOG PROMETA

Članak 73.

Nalogodavac popunjava sve elemente u obrascu platnog prometa osim elemenata
koje popunjavaju Zavod, banka odnosno štedionica i pošta, a to su: broj
pošte, oznaka načina izvršenja, oznaka likvidature i elementi o potvrdi
primitka ili isplate gotovine.

Sadržaj pojedinih elemenata upisuje se u prostor koji je određen u obrascima
platnog prometa za te elemente.

Brojčane oznake elemenata upisuju se u uokvirene prostore, koji se sastoje
od polja ili od pretpolja i polja.

Pretpolje i polje imaju elementi "poziv na broj (zaduženje)", "poziv
na broj (odobrenje)" i "šifra".

U pretpolje elemenata "poziv na broj (zaduženje)"
i "poziv na broj (odobrenje)" upisuje se broj osnovnog
modela, a u polje sadržaj toga elementa. U pretpolje elementa
"šifra" upisuje se broj vezne oznake, a u polje
šifra novčanih tokova.

Veznu oznaku upisuje nalogodavac. Iznimno, broj vezne oznake upisuje
Zavod ako je podnositelj naloga građanin. Zavod upisuje i
vezne oznake "33" i "88", te "29",
"52", "66", "67", "71",
"73", "80", "92", "93",
"94" i "95".

Šifre novčanih tokova upisuje Zavod. U Zbrojni nalog
za prijenos, uz koji nalogodavac podnosi magnetnog nosioca podataka,
šifre novčanih tokova upisuje nalogodavac.

Osnova za upisivanje broja vezne oznake i šifre novčanih
tokova je "svrha doznake".

Zavod, banka odnosno štedionica i pošta neće na
izvršenje primati naloge platnog prometa koje nije tiskala
ovlaštena tiskara, koji su nepravilno popunjeni, nečitljivi,
nepotpuni ili na kojima su dopisivani nepropisani

elementi.

Nepravilno popunjenim obrascem platnog prometa smatra se obrazac
u kojemu pojedini elementi nisu na propisani načnin upisani
u prostore predviđene za njihov upis ili ako su ti elementi
pogrešni.

Nečitljivo popunjenim obrascem platnog prometa smatra se
obrazac u kojemu elementi nisu čitljivo upisani na svim
njegovim primjercima.

Nepotpunim obrascem platnog prometa smatra se obrazac u kojemu
nisu upisani: naziv, mjesto i broj računa nalogodavca i
primatelja sredstava, iznos, svrha doznake, vezna oznaka, ako
je za tu vrstu plaćanja ovim Pravilnikom propisan broj vezne
oznake i poziv na broj kada se osnova - dokument (faktura, ugovor,
ček, mjenica, rješenje i drugi slični dokumenti)
doznačavanja sredstava može brojčano označiti.

U pojedine elemente obrazaca platnog prometa nalogodavac upisuje
ove podatke:

1) ispod teksta "Zavod za platni promet" upisuje se
mjesto u kojemu je sjedište jedinice Zavoda kojoj se nalog
podnosi;

2) brojevi računa što se upisuju u obrazac moraju
odgovarati nazivu sudionika na čiji teret plaća
odnosno nazivu sudionika u čiju se korist sredstva prenose.
Pod brojem računa razumijeva se broj koji je sudioniku
platnog prometa određen pri prihvaćanju zahtjeva za
otvaranje računa i koji je upisan u registar računa
u Zavodu.

Ispred naziva sudionika na čiji teret se plaća (platitelja)
i naziva sudionika u čiju korist se sredstva prenose (primatelja)
nalogodavac može za određena plaćanja upisati vodeće
brojeve depozitnih institucija propisanih zakonom i propisima
donesenih na temelju zakona. Vodeći broj depozitne institucije
sastoji se od sedam znamenaka i upisuje se na prvu crtu u prostoru
predviđenom za upisivanje naziva platitelja i primatelja sredstava
na lijevoj strani obrasca.

Ako je nakon izdavanja naloga platnog prometa došlo do izmjene
broja računa dužnika, nalog se izvršava na teret
računa pravnog sljednika dužnika, a ako je izmijenjen
račun vjerovnika, nalog se izvršava u korist računa
pravnog sljednika tog vjerovnika;

3) iznos se upisuje u kunama i lipama. Ispred iznosa upisuju se
dvije vodoravne crtice ili zvjezdica, a brojka koja označava
lipe od brojke koja označava iznos kuna odvaja se decimalnim
zarezom i ima dva decimalna mjesta;

4) u uokvireni prostor "ukupno kuna" na Zbrojnom nalogu
za prijenos upisuje se ukupan iznos svih naloga s jedne stranice;
a ako Zbrojni nalog ima dvije ili više stranica, ukupan iznos
sa svih stranica upisuje se na njegovoj posljednoj stranici u
uokvireni prostor "ukupno kuna po Zbrojnom nalogu";

5) element "svrha doznake" popunjava se opisno, tako
da se vidi namjena i osnova doznake sredstava;

6) u pretpolje "šifra" upisuje se dvoznamenkasti
broj vezne oznake, koji se utvrđuje na temelju opisa iz elementa
"svrha doznake".

Broj vezne oznake, u kombinaciji sa šifrom novčanih
tokova, uporabljuje se za tipizirani opis elementa"svrha
doznake" što god Zavod unosi u Izvadak o promjenama
i stanju na računu - obr. br. 51.

Pregled veznih oznaka i objašnjenje za upisivanje brojeva
veznih oznaka u naloge platnog prometa daje se u Prilogu br. 1,
koji je sastavni dio ovog Pravilnika.

Ako za pojedina plaćanja nije propisan broj vezne oznake,
nalogodavac je ne upisuje;

7) a) u uokvireni prostor "poziv na broj (zaduženje)"
upisuju se samo brojčane oznake,dopunske informacije za
dužnika kad se plaćanje obavlja u ime i za račun
druge osobe: plaćanje iz kredita banaka odnosno štedionica
za račun korisnika kredita, plaćanje u ime i za račun
građanina s tekućeg računa u banci odnosno štedionici
i sl.

U ovaj prostor obavezno se unosi broj akreditiva kad se plaća
na teret sredstava akreditiva.

b) u uokvireni prostor "poziv na broj (odobrenje)" upisuju
se samo brojčane oznake, pobliže objašnjenje
osnova doznake sredstava, na primjer: broj fakture kod dužničko-vjerovničkih
odnosa, broj ugovora pri plaćanju avansa, serijski broj
čeka pri naplati svih vrsta čekova, broj mjenice,
broj prodajnog mjesta kad se uplaćuje dnevni utržak,
broj police osiguranja i druge dopunske informacije.

c) u pretpolje elementa "poziv na broj (zaduženje)"i
"poziv na broj (odobrenje)" upisuje se broj osnovnog
modela, osim kad je riječ o modelu bez broja. Pregled osnovnih
modela "poziva na broj", s objašnjenjem za njihovu
uporabu, daje se u Prilogu br. 2, koji je sastavni dio ovog Pravilnika.

Osnovni modeli za upisivanje sadržaja elementa "poziv
na broj" označeni brojevima od 01 do 16, od 21 do
24, od 26 do 28, od 30 do 32, 43 i 55, imaju kontrolni broj kojim
se kontrolira dio ili cjelokupan sadržaj elementa "poziv
na broj". Sadržaj "poziva na broj" bez osnovnog
modela nije pod kontrolom kontrolnog broja.

Sudionik platnog prometa mora utvrditi sadržaj elementa "poziv
na broj" koristeći se osnovnim modelima koji imaju
kontrolni broj.

Sudionik platnog prometa može upisivati sadržaj elementa
"poziv na broj" bez osnovnog modela ako se tim sadržajem
iskazuje samo datum, broj dokumenta (broj fizičkih jedinica
određenog dokumenta - faktura, ugovora, mjenica, polica, rješenja
i drugih sličnih dokumenata), redni broj dana u godini,
redni broj mjeseca u godini i brojčani izraz postotka.

Broj osnovnog modela i način upisivanja sadržaja u
polje "poziv na broj" sudionik platnog prometa priopćuje
uplatitelju sredstava u dokumentu koji je osnova za plaćanje
ili na drugi prikladan način.

Ako ne postoji podatak koji treba upisati u polje "poziv
na broj", nalogodavac u pretpolje upisuje broj osnovnog modela
"99".

Iznimno od odredbi stavaka 3. i 4. pod 7c), sudionik platnog prometa
na čiji se račun u Zavodu sredstva prenose s mnogo
naloga platnog prometa, može, u suradnji sa Zavodom, utvrditi
poseban model za upisivanje podataka u element "poziv na
broj" i njihovu kontrolu.

d) kontrolni broj izračunava se prema modulu 11 tako što
se pojedine znamenke broja za koji se izračunava kontrolni
broj množe zdesna ulijevo konstantnim ponderima (brojevi:
2,3,4,...n) i zbroj tih umnožaka podijeli s brojem 11. Ostatak
pri dijeljenju oduzima se od broja 11 i dobiveni rezultat upisuje
kao kontrolni broj (k). Ako je dobiveni rezultat 10 ili 11, kontrolni
broj je nula.

Sudionik platnog prometa može od jedinice Zavoda u kojoj
vodi račun dobiti tablice s utvrđenim kontrolnim brojevima
odnosno program na mediju za izračunavanje kontrolnih brojeva;

Za modele "12", "13", "14", "15",
"31", i "32" kontrolni broj se izračunava
prema posebnom algoritmu.

8) Oznaka datuma - upisuje se datum kada će se nalog izvršiti
u skladu s odredbama Zakona o platnom prometu u zemlji i propisima
donesenim na temelju zakona osim kada je riječ o Èeku
i Akceptnom nalogu.

Ako je nalog predan u banci, štedionici ili pošti, datum
na nalogu mora odgovarati datumu predaje naloga u banci, štedionici
ili pošti.

Naloge platnog prometa potpisuju osobe ovlaštene za potpisivanje
koje su deponirale potpise u Zavodu. Osim potpisa, na nalozima
mora biti pečat nalogodavca koji je deponiran u Zavodu.

Zbrojni nalog za prijenos (obrazac br. 47) ovjerava se potpisima
ovlaštenih osoba i pečatom na posljednjoj stranici.

Za dva i više naloga nalogodavac je dužan podnijeti
Zavodu konsignaciju, i to posebno za naloge koji se izvršavaju
sljedeći radni dan od dana primitka i posebno za naloge
koji se izvršavaju istoga dana kada su i primljeni. Konsignacija,
prema ovom Pravilniku, znači popis pojedinačnih
iznosa s naloga i njihov zbroj.

Obrasce platnog prometa može tiskati zakonom ovlašteni
izdavač.

Sudionici platnog prometa mogu, bez posebnog odobrenja Zavoda,
ugovarati s tiskarom ovlaštenom za tiskanje naloga platnog
prometa da za njihove potrebe unaprijed otiska naziv i broj računa
sudionika platnog prometa u prostoru u nalogu određenom za
te elemente.

IV. PRIJELAZNE I ZAVRŠNE ODREDBE

Na dan stupanja na snagu ovog Pravilnika prestaje vriediti Pravilnik
o obliku, sadržaju i uporabi obrazaca platnog prometa ("Narodne
novine", broj 59/94.) i Pravilnik o izmjenama i dopunama
Pravilnika o obliku, sadržaju i uporabi obrazaca platnog
prometa ("Narodne novine", broj 83/94., 2/95., 7/95.,
25/95., 45/95. i 50/95)

Postojeće zalihe obrazaca platnog prometa mogu se koristiti
do 31. prosinca 1996. godine.

Ovaj Pravilnik stupa na snagu danom objave u "Narodnim novinama".

Broj: II-200/96

Zagreb, 16. rujna 1996.

Glavni direktor

**mr. Bogomil Cota**, v.r.

![](dodatni/365376.gif)
![](dodatni/365377.gif)
![](dodatni/365378.gif)
![](dodatni/365379.gif)
![](dodatni/365380.gif)
![](dodatni/365381.gif)

![](dodatni/365353.gif)

![](dodatni/365354.gif)

![](dodatni/365355.gif)

![](dodatni/365356.gif)

![](dodatni/365357.gif)

![](dodatni/365358.gif)

![](dodatni/365359.gif)

![](dodatni/365360.gif)

![](dodatni/365361.gif)

![](dodatni/365362.gif)

![](dodatni/365363.gif)

![](dodatni/365364.gif)

![](dodatni/365365.gif)

![](dodatni/365366.gif)

![](dodatni/365367.gif)

![](dodatni/365368.gif)

![](dodatni/365369.gif)

![](dodatni/365370.gif)

![](dodatni/365371.gif)

![](dodatni/365372.gif)

![](dodatni/365373.gif)

![](dodatni/365374.gif)

![](dodatni/365375.gif)

Pravilnik, NN 81/1996-1429
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)